02010D0390 — ET — 01.08.2011 — 001.001

Käesolev tekst on üksnes dokumenteerimisvahend ning sel ei ole mingit õiguslikku mõju. Liidu institutsioonid ei vastuta selle teksti sisu eest. Asjakohaste õigusaktide autentsed versioonid, sealhulgas nende preambulid, on avaldatud Euroopa Liidu Teatajas ning on kättesaadavad EUR-Lexi veebisaidil. Need ametlikud tekstid on vahetult kättesaadavad käesolevasse dokumenti lisatud linkide kaudu

►B EUROOPA LIIDU JA MONTENEGRO STABILISEERIMIS- JA ASSOTSIEERIMISNÕUKOGU OTSUS nr 1/2010, 14. juuni 2010, millega võetakse vastu nimetatud nõukogu töökord (2010/390/EL) (ELT L 179 14.7.2010, lk 11)

Muudetud:









▼B

EUROOPA LIIDU JA MONTENEGRO STABILISEERIMIS- JA ASSOTSIEERIMISNÕUKOGU OTSUS nr 1/2010,

14. juuni 2010,

millega võetakse vastu nimetatud nõukogu töökord

(2010/390/EL)







STABILISEERIMIS- JA ASSOTSIEERIMISNÕUKOGU, võttes arvesse ühelt poolt Euroopa ühenduste ja nende liikmesriikide ja teiselt poolt Montenegro Vabariigi vahel sõlmitud stabiliseerimis- ja assotsieerimislepingut (edaspidi „leping”), eriti selle artikleid 119 ja 120, ning arvestades, et nimetatud leping jõustus 1. mail 2010, ON TEINUD JÄRGMISE OTSUSE:







Artikkel 1

Eesistuja

Stabiliseerimis- ja assotsieerimisnõukogu eesistujaks on 12 kuu pikkuste ajavahemike kaupa vaheldumisi Euroopa Liidu välisasjade nõukogu esindaja Euroopa Liidu ja selle liikmesriikide ning Euroopa Aatomienergiaühenduse nimel ning Montenegro valitsuse esindaja. Esimene periood algab stabiliseerimis- ja assotsieerimisnõukogu esimese istungi päeval ja lõpeb 31. detsembril 2010.

Artikkel 2

Koosolekud

Stabiliseerimis- ja assotsieerimisnõukogu istungid ministrite tasandil toimuvad kord aastas. Stabiliseerimis- ja assotsieerimisnõukogu erakorralisi istungeid võidakse poolte kokkuleppel korraldada ükskõik kumma poole taotlusel. Kui pooled ei lepi kokku teisiti, toimuvad kõik stabiliseerimis- ja assotsieerimisnõukogu istungid poolte vahel kokkulepitud kuupäeval Euroopa Liidu Nõukogu istungite tavapärases toimumispaigas. Stabiliseerimis- ja assotsieerimisnõukogu istungid kutsuvad kokkuleppel eesistujaga ühiselt kokku stabiliseerimis- ja assotsieerimisnõukogu sekretärid.

Artikkel 3

Esindamine

Kui stabiliseerimis- ja assotsieerimisnõukogu liikmed ei saa istungil osaleda, võidakse määrata esindajad, kes neid asendavad. Kui nõukogu liige soovib, et teda esindatakse, peab ta teatama eesistujale oma esindaja nime enne istungit, millel teda esindatakse. Stabiliseerimis- ja assotsieerimisnõukogu liikme esindajal on kõik asjaomase liikme õigused.

Artikkel 4

Delegatsioonid

Stabiliseerimis- ja assotsieerimisnõukogu liikmetel võib kaasas olla ametnikke. Enne iga istungit teatatakse eesistujale kummagi poole delegatsiooni kavandatud koosseis. Euroopa Investeerimispanga esindaja osaleb vaatlejana neil stabiliseerimis- ja assotsieerimisnõukogu istungitel, mille päevakorras on panka käsitlevad küsimused. Stabiliseerimis- ja assotsieerimisnõukogu võib kutsuda oma istungitele teatud küsimustes teabe saamiseks isikuid, kes ei ole nõukogu liikmed.

Artikkel 5

Sekretärid

Stabiliseerimis- ja assotsieerimisnõukogu sekretäridena tegutsevad ühiselt üks Euroopa Liidu Nõukogu peasekretariaadi ametnik ja üks ametnik Montenegro esindusest Euroopa Liidu juures.

Artikkel 6

Kirjavahetus

Stabiliseerimis- ja assotsieerimisnõukogule adresseeritud kirjad saadetakse stabiliseerimis- ja assotsieerimisnõukogu eesistuja nimele Euroopa Liidu Nõukogu peasekretariaati.

Sekretäride ülesanne on kirjade edastamine stabiliseerimis- ja assotsieerimisnõukogu eesistujale ja vajaduse korral nende saatmine teistele stabiliseerimis- ja assotsieerimisnõukogu liikmetele. Laiali saadetavad kirjad adresseeritakse komisjoni peasekretariaadile, liikmesriikide alalistele esindustele ja Montenegro esindusele Euroopa Liidu juures.

Sekretärid saadavad stabiliseerimis- ja assotsieerimisnõukogu eesistuja kirjad adressaatidele ja vajaduse korral ka teistele stabiliseerimis- ja assotsieerimisnõukogu liikmetele teises lõigus viidatud aadressidel.

Artikkel 7

Avalikustamine

Kui ei ole otsustatud teisiti, ei ole stabiliseerimis- ja assotsieerimisnõukogu istungid avalikud.

Artikkel 8

Koosolekute päevakord

1. Eesistuja koostab iga istungi esialgse päevakorra. Stabiliseerimis- ja assotsieerimisnõukogu sekretärid saadavad selle artiklis 6 nimetatud adressaatidele hiljemalt 15 päeva enne istungi algust. Esialgne päevakord sisaldab küsimusi, mille päevakorda võtmise taotluse on eesistuja saanud hiljemalt 21 päeva enne istungi algust, kuid need võetakse esialgsesse päevakorda ainult juhul, kui sekretärid on asjaomased alusdokumendid enne päevakorra laialisaatmist kätte saanud. Stabiliseerimis- ja assotsieerimisnõukogu kinnitab päevakorra iga istungi algul. Poolte kokkuleppel võidakse päevakorda võtta ka küsimusi, mida esialgses päevakorras ei ole.

2. Erijuhtudel ilmnevaid vajadusi arvestades võib eesistuja mõlema poole nõusolekul lõikes 1 sätestatud tähtaegu lühendada.

Artikkel 9

Koosolekute protokollimine

Sekretärid koostavad iga istungi protokolli kavandi. Üldjuhul märgitakse protokollis iga päevakorrapunkti kohta:

— stabiliseerimis- ja assotsieerimisnõukogule esitatud dokumendid;

— seisukohad, mida stabiliseerimis- ja assotsieerimisnõukogu liige on palunud protokolli kanda;

— vastuvõetud otsused ja esitatud soovitused, kokkulepitud seisukohad ja tehtud järeldused.

Protokolli kavand esitatakse kinnitamiseks stabiliseerimis- ja assotsieerimisnõukogule. Kinnitatud protokollile kirjutavad alla eesistuja ja mõlemad sekretärid. Protokolle säilitatakse assotsieerimisdokumentide hoiulevõtjana tegutseva Euroopa Liidu Nõukogu peasekretariaadi arhiivis. Kõigile artiklis 6 viidatud adressaatidele edastatakse protokolli tõestatud koopia.

Artikkel 10

Otsused ja soovitused

1. Stabiliseerimis- ja assotsieerimisnõukogu otsused ja soovitused võetakse vastu poolte kokkuleppel. Stabiliseerimis- ja assotsieerimisnõukogu võib vastu võtta otsuseid või teha soovitusi kirjaliku menetluse teel, kui pooled selles kokku lepivad.

2. Stabiliseerimis- ja assotsieerimisnõukogu stabiliseerimis- ja assotsieerimislepingu artikli 121 tähenduses vastu võetud otsuste või tehtud soovituste pealkirjas on kas sõna „otsus” või „soovitus” ning sellele järgneb seerianumber, vastuvõtmise kuupäev ja sisu kirjeldus. Stabiliseerimis- ja assotsieerimisnõukogu otsused ja soovitused allkirjastab eesistuja ja kinnitavad mõlemad sekretärid. Otsused ja soovitused edastatakse kõigile artiklis 6 viidatud adressaatidele. Kumbki pool võib otsustada, kas avaldada stabiliseerimis- ja assotsieerimisnõukogu otsused ja soovitused oma ametlikus väljaandes.

Artikkel 11

Keeled

Stabiliseerimis- ja assotsieerimisnõukogu ametlikeks keelteks on mõlema poole ametlikud keeled. Kui ei otsustata teisiti, toimuvad arutelud stabiliseerimis- ja assotsieerimisnõukogus neis keeltes koostatud dokumentide alusel.

Artikkel 12

Kulud

Euroopa Liit ja Montenegro kannavad ise oma stabiliseerimis- ja assotsieerimisnõukogu istungitel osalemisega seotud personali-, reisi- ja ülalpidamiskulud, samuti posti- ja telekommunikatsioonikulud. Koosolekute suulise tõlke, dokumentide tõlkimise ja paljundamise kulud kannab Euroopa Liit, välja arvatud Montenegro ametlikku keelde või Montenegro ametlikust keelest toimuva suulise või kirjaliku tõlkimisega seotud kulud, mis jäävad Montenegro kanda. Muud koosolekutega seotud kulud kannab koosolekut võõrustav pool.

Artikkel 13

Stabiliseerimis- ja assotsieerimiskomitee

1. Stabiliseerimis- ja assotsieerimiskomitee moodustatakse stabiliseerimis- ja assotsieerimisnõukogu abistamiseks tema kohustuste täitmisel. See koosneb ühelt poolt Euroopa Liidu Nõukogu ja Euroopa Komisjoni esindajatest ja teiselt poolt Montenegro valitsuse esindajatest, kelleks on üldjuhul kõrgemad riigiteenistujad.

2. Stabiliseerimis- ja assotsieerimiskomitee valmistab ette stabiliseerimis- ja assotsieerimisnõukogu istungeid ja arutelusid, rakendab vajaduse korral stabiliseerimis- ja assotsieerimisnõukogu otsuseid ning tagab üldiselt assotsieerimissuhte jätkuvuse ja stabiliseerimis- ja assotsieerimislepingu nõuetekohase toimimise. Komitee tegeleb kõigi stabiliseerimis- ja assotsieerimisnõukogult talle suunatud küsimuste ja mis tahes muude küsimustega, mis võivad stabiliseerimis- ja assotsieerimislepingu täitmise käigus jooksvalt üles kerkida. Komitee esitab stabiliseerimis- ja assotsieerimisnõukogule vastuvõtmiseks ettepanekuid või otsuste/soovituste eelnõusid.

3. Kui stabiliseerimis- ja assotsieerimislepingus viidatakse konsulteerimise kohustusele või võimalusele, võivad asjaomased konsultatsioonid toimuda stabiliseerimis- ja assotsieerimiskomitees. Lepinguosaliste kokkuleppel võivad konsultatsioonid jätkuda stabiliseerimis- ja assotsieerimisnõukogus.

4. Stabiliseerimis- ja assotsieerimiskomitee töökord on lisatud käesolevale otsusele.

▼M1

Artikkel 14

Euroopa Majandus- ja Sotsiaalkomitee ning Montenegro sotsiaalpartnerite ja muude kodanikuühiskonna organisatsioonide vaheline ühine nõuandekomitee

1. Käesolevaga luuakse Euroopa Majandus- ja Sotsiaalkomitee ning Montenegro sotsiaalpartnerite ja muude kodanikuühiskonna organisatsioonide vaheline ühine nõuandekomitee, mille ülesanne on abistada stabiliseerimis- ja assotsieerimisnõukogu, edendades dialoogi ja koostööd Euroopa Liidu ja Montenegro sotsiaalpartnerite ja muude kodanikuühiskonna organisatsioonide vahel. Dialoog ja koostöö hõlmavad Euroopa Liidu ja Montenegro suhete kõiki asjakohaseid aspekte, mis on seotud lepingu rakendamisega. Sellise dialoogi ja koostöö peamine eesmärk on:

a) valmistada Montenegro tööandjate ja töövõtjate organisatsioone ning muid kodanikuühiskonna organisatsioone ette tööks pärast ühinemist Euroopa Liiduga;

b) valmistada Montenegro tööandjate ja töövõtjate organisatsioone ning muid kodanikuühiskonna organisatsioone ette osalemiseks Euroopa Majandus- ja Sotsiaalkomitee töös pärast Montenegro ühinemist;

c) vahetada teavet vastastikust huvi pakkuvates küsimustes, eelkõige ühinemisprotsessi seisu ning selle kohta, kuidas valmistatakse ühinemiseks ette Montenegro tööandjate ja töövõtjate organisatsioone ning muid kodanikuühiskonna organisatsioone;

d) õhutada kogemuste vahetust ja struktureeritud dialoogi a) Montenegro tööandjate ja töövõtjate organisatsioonide ning muude kodanikuühiskonna organisatsioonide ning b) liikmesriikide tööandjate ja töövõtjate organisatsioonide ning muude kodanikuühiskonna organisatsioonide vahel, sealhulgas kujundada võrgustikke sellistes valdkondades, kus vahetud kontaktid ja otsene koostöö võivad olla kõige tõhusam viis lahendada konkreetseid probleeme;

e) arutada ükskõik kumma poole ettepanekul kõiki muid asjakohaseid küsimusi, mis võivad tekkida seoses lepingu rakendamise ja ühinemiseelse strateegiaga.

2. Euroopa Majandus- ja Sotsiaalkomitee ning Montenegro sotsiaalpartnerite ja kodanikuühiskonna organisatsioonide vaheline ühine nõuandekomitee koosneb kuuest Euroopa Majandus- ja Sotsiaalkomitee esindajast ning kuuest Montenegro sotsiaalpartnerite ja kodanikuühiskonna organisatsioonide esindajast. Osalema võib kutsuda vaatlejaid.

3. Euroopa Majandus- ja Sotsiaalkomitee ning Montenegro sotsiaalpartnerite ja kodanikuühiskonna organisatsioonide vaheline ühine nõuandekomitee täidab oma ülesandeid stabiliseerimis- ja assotsieerimisnõukoguga konsulteerides, või omal algatusel, kui tema tegevus on seotud majandus- ja sotsiaalringkondade vahelise dialoogi edendamisega.

4. Euroopa Majandus- ja Sotsiaalkomitee ning Montenegro sotsiaalpartnerite ja kodanikuühiskonna organisatsioonide vaheline ühine nõuandekomitee võib anda stabiliseerimis- ja assotsieerimisnõukogule soovitusi.

5. Liikmed valitakse nii, et Euroopa Majandus- ja Sotsiaalkomitee ning Montenegro sotsiaalpartnerite ja kodanikuühiskonna organisatsioonide vaheline ühine nõuandekomitee esindaks võimalikult hästi Euroopa Liidu ja Montenegro sotsiaalpartnereid ja muid kodanikuühiskonna organisatsioone. Montenegro liikmed nimetab ametlikult Montenegro valitsus, kes teeb oma otsuse sotsiaalpartnerite ja muude kodanikuühiskonna organisatsioonide ettepanekute põhjal. Need ettepanekud põhinevad sotsiaalpartnerite ja muude kodanikuühiskonna organisatsioonide hulgas võimalikult ulatuslikult ja läbipaistvalt korraldatud valikumenetlustel.

6. Euroopa Majandus- ja Sotsiaalkomitee ning Montenegro sotsiaalpartnerite ja kodanikuühiskonna organisatsioonide vahelise ühise nõuandekomitee tööd juhivad ühiselt üks Euroopa Majandus- ja Sotsiaalkomitee liige ja üks Montenegro sotsiaalpartnerite ja kodanikuühiskonna organisatsioonide esindaja.

7. Euroopa Majandus- ja Sotsiaalkomitee ning Montenegro sotsiaalpartnerite ja kodanikuühiskonna organisatsioonide vaheline ühine nõuandekomitee võtab vastu oma töökorra.

8. Euroopa Majandus- ja Sotsiaalkomitee ning Montenegro valitsus katavad ise personali-, sõidu- ja elamiskulud, mis on seotud nende esindajate osalemisega Euroopa Majandus- ja Sotsiaalkomitee ning Montenegro sotsiaalpartnerite ja kodanikuühiskonna organisatsioonide vahelise ühise nõuandekomitee ja selle töörühmade koosolekutel.

9. Euroopa Majandus- ja Sotsiaalkomitee ning Montenegro sotsiaalpartnerite ja kodanikuühiskonna organisatsioonide vahelise ühise nõuandekomitee töökorras sätestatakse tõlke- ja tõlkimiskulude üksikasjalik kord. Muud koosoleku praktilise korraldusega seotud kulud kannab see pool, kes koosoleku korraldab.

Artikkel 15

Regioonide Komitee Montenegro piirkondlike ja kohalike ametiasutuste vaheline ühine nõuandekomitee

1. Käesolevaga luuakse Regioonide Komitee Montenegro piirkondlike ja kohalike ametiasutuste vaheline ühine nõuandekomitee, mille ülesanne on abistada stabiliseerimis- ja assotsieerimisnõukogu, edendades dialoogi ja koostööd Euroopa Liidu ja Montenegro piirkondlike ja kohalike ametiasutuste vahel. Sellise dialoogi ja koostöö peamine eesmärk on:

a) valmistada Montenegro piirkondlikke ja kohalikke ametiasutusi ette tööks pärast ühinemist Euroopa Liiduga;

b) valmistada Montenegro piirkondlikke ja kohalikke ametiasutusi ette osalemiseks Regioonide Komitee töös pärast Montenegro ühinemist;

c) vahetada teavet vastastikust huvi pakkuvates küsimustes, eelkõige Euroopa regionaalpoliitika ja ühinemisprotsessi seisu ning selle kohta, kuidas valmistatakse kõnealustes küsimustes ette Montenegro piirkondlikke ja kohalikke ametiasutusi;

d) õhutada mitmepoolset struktureeritud dialoogi a) Montenegro piirkondlike ja kohalike ametiasutuste ning b) liikmesriikide piirkondlike ja kohalike ametiasutuste vahel, sealhulgas kujundada võrgustikke sellistes valdkondades, kus vahetud kontaktid ja otsene koostöö Montenegro piirkondlike ja kohalike ametiasutuste ning liikmesriikide piirkondlike ja kohalike ametiasutuste vahel võivad olla kõige tõhusam viis tegeleda vastastikust huvi pakkuvate konkreetsete küsimustega;

e) võimaldada vahetada korrapäraselt teavet Montenegro piirkondlike ja kohalike ametiasutuste ning liikmesriikide piirkondlike ja kohalike ametiasutuste tehtava piirkondadevahelise koostöö kohta;

f) õhutada kogemuste ja teadmiste vahetust regionaalpoliitika ja struktuurimeetmete valdkonnas a) Montenegro piirkondlike ja kohalike ametiasutuste ning b) liikmesriikide piirkondlike ja kohalike ametiasutuste vahel, eelkõige piirkondlike ja kohalike arengukavade või strateegiate koostamist käsitleva oskusteabe ja meetodite ning ühinemiseelsete vahendite ja struktuurifondide kõige tõhusama kasutamise osas;

g) aidata teabevahetuse kaudu Montenegro piirkondlikel ja kohalikel ametiasutustel tegelikult rakendada subsidiaarsuse põhimõtet kõigis eluvaldkondades nii piirkondlikul kui ka kohalikul tasandil;

h) arutada ükskõik kumma poole ettepanekul kõiki muid asjakohaseid küsimusi, mis võivad tekkida seoses lepingu rakendamise ja ühinemiseelse strateegiaga.

2. Regioonide Komitee ning Montenegro piirkondlike ja kohalike ametiasutuste vaheline ühine nõuandekomitee koosneb kaheksast Regioonide Komitee esindajast ja kaheksast Montenegro piirkondlike ja kohalike ametiasutuste valitud esindajast. Nimetatakse võrdsel arvul asendusliikmeid.

3. Regioonide Komitee ning Montenegro piirkondlike ja kohalike ametiasutuste vaheline ühine nõuandekomitee täidab oma ülesandeid stabiliseerimis- ja assotsieerimisnõukoguga konsulteerides, või omal algatusel, kui tema tegevus on seotud piirkondlike ja kohalike ametiasutuste vahelise dialoogi arendamisega.

4. Regioonide Komitee ning Montenegro piirkondlike ja kohalike ametiasutuste vaheline ühine nõuandekomitee võib anda stabiliseerimis- ja assotsieerimisnõukogule soovitusi.

5. Liikmed valitakse nii, et Regioonide Komitee ning Montenegro piirkondlike ja kohalike ametiasutuste vaheline ühine nõuandekomitee esindaks võimalikult hästi Euroopa Liidu ja Montenegro piirkondlikke ja kohalikke ametiasutusi. Montenegro liikmed nimetab ametlikult Montenegro valitsus, kes teeb oma otsuse Montenegro piirkondlikke ja kohalikke ametiasutusi esindavate organisatsioonide ettepanekute põhjal. Need ettepanekud põhinevad piirkondlikel või kohalikel valimistel valitud isikute hulgas võimalikult ulatuslikult ja läbipaistvalt korraldatud valikumenetlustel.

6. Regioonide Komitee ning Montenegro piirkondlike ja kohalike ametiasutuste vaheline ühine nõuandekomitee võtab vastu oma töökorra.

7. Regioonide Komitee ning Montenegro piirkondlike ja kohalike ametiasutuste vahelise ühise nõuandekomitee tööd juhivad ühiselt üks Regioonide Komitee liige ning üks Montenegro piirkondlike ja kohalike ametiasutuste esindaja.

8. Regioonide Komitee ning Montenegro valitsus katavad ise sõidu-, elamis- ja muud kulud, mis on seotud nende esindajate ja abipersonali osalemisega Regioonide Komitee ning Montenegro piirkondlike ja kohalike ametiasutuste vahelise ühise nõuandekomitee koosolekutel.

9. Regioonide Komitee ning Montenegro piirkondlike ja kohalike ametiasutuste vahelise ühise nõuandekomitee töökorras sätestatakse tõlke- ja tõlkimiskulude üksikasjalik kord. Muud koosoleku praktilise korraldusega seotud kulud kannab see pool, kes koosoleku korraldab.

▼B

LISA









Stabiliseerimis- ja assotsieerimiskomitee töökord

Artikkel 1

Eesistuja

Stabiliseerimis- ja assotsieerimiskomitee eesistujaks on 12 kuu pikkuste ajavahemike kaupa vaheldumisi Euroopa Komisjoni esindaja Euroopa Liidu ja selle liikmesriikide ning Euroopa Aatomienergiaühenduse nimel ning Montenegro valitsuse esindaja. Esimene periood algab stabiliseerimis- ja assotsieerimisnõukogu esimese istungi päeval ja lõpeb 31. detsembril 2010.

Artikkel 2

Koosolekud

Stabiliseerimis- ja assotsieerimiskomitee tuleb poolte nõusolekul kokku vastavalt vajadusele. Kõik stabiliseerimis- ja assotsieerimiskomitee koosolekud toimuvad poolte vahel kokkulepitud ajal ja kohas. Stabiliseerimis- ja assotsieerimiskomitee koosolekud kutsub kokku komitee eesistuja.

Artikkel 3

Delegatsioonid

Enne iga koosolekut teatatakse komitee eesistujale mõlema poole delegatsiooni kavandatav koosseis.

Artikkel 4

Sekretärid

Stabiliseerimis- ja assotsieerimiskomitee sekretäridena tegutsevad ühiselt üks Euroopa Komisjoni ametnik ja üks Montenegro valitsuse ametnik. Kogu käesoleva otsusega sätestatud stabiliseerimis- ja assotsieerimiskomitee eesistuja kirjavahetus edastatakse stabiliseerimis- ja assotsieerimiskomitee sekretäridele ning stabiliseerimis- ja assotsieerimisnõukogu eesistujale ja sekretäridele.

Artikkel 5

Avalikustamine

Kui ei ole otsustatud teisiti, ei ole stabiliseerimis- ja assotsieerimiskomitee koosolekud avalikud.

Artikkel 6

Koosolekute päevakord

1. Eesistuja koostab iga koosoleku esialgse päevakorra. Stabiliseerimis- ja assotsieerimiskomitee sekretärid saadavad selle artiklis 4 nimetatud adressaatidele hiljemalt 15 päeva enne koosoleku algust. Esialgne päevakord sisaldab küsimusi, mille päevakorda võtmise taotluse on eesistuja saanud hiljemalt 21 päeva enne koosoleku algust, kuid need võetakse esialgsesse päevakorda ainult juhul, kui sekretärid on asjaomased alusdokumendid enne päevakorra laialisaatmist kätte saanud. Konkreetsete küsimuste kohta teabe saamiseks võib stabiliseerimis- ja assotsieerimiskomitee paluda oma koosolekutele osalema eksperte. Stabiliseerimis- ja assotsieerimiskomitee kinnitab päevakorra iga koosoleku algul. Poolte kokkuleppel võidakse päevakorda võtta ka küsimusi, mida esialgses päevakorras ei ole.

2. Erijuhtudel ilmnevaid vajadusi arvestades võib eesistuja mõlema poole nõusolekul lõikes 1 nimetatud tähtaegu lühendada.

Artikkel 7

Koosolekute protokollimine

Kõik koosolekud protokollitakse. Protokoll tugineb eesistuja kokkuvõttele stabiliseerimis- ja assotsieerimiskomitee tehtud järeldustest. Kui stabiliseerimis- ja assotsieerimiskomitee on protokolli heaks kiitnud, kirjutavad eesistuja ja mõlemad sekretärid sellele alla ja protokoll edastatakse säilitamiseks mõlemale poolele. Protokolli koopia saadetakse kõigile artiklis 4 nimetatud adressaatidele.

Artikkel 8

Otsused ja soovitused

Kui stabiliseerimis- ja assotsieerimisnõukogu volitab stabiliseerimis- ja assotsieerimiskomiteed vastavalt stabiliseerimis- ja assotsieerimislepingu artiklile 122 mingil konkreetsel juhul otsuseid vastu võtma või soovitusi tegema, märgitakse dokumendi pealkirja kas sõna „otsus” või „soovitus” ning sellele järgneb seerianumber, vastuvõtmise kuupäev ja sisu kirjeldus. Pooled võtavad otsused ja soovitused vastu ühiselt. Stabiliseerimis- ja assotsieerimiskomitee võib vastu võtta otsuseid või teha soovitusi kirjaliku menetluse teel, kui pooled selles kokku lepivad. Assotsieerimiskomitee otsused ja soovitused allkirjastab eesistuja ja kinnitavad mõlemad sekretärid ning need edastatakse kõigile käesoleva töökorra artiklis 4 nimetatud adressaatidele. Kumbki pool võib otsustada, kas avaldada stabiliseerimis- ja assotsieerimiskomitee otsused ja soovitused oma ametlikus väljaandes.

Artikkel 9

Kulud

Euroopa Liit ja Montenegro kannavad ise oma stabiliseerimis- ja assotsieerimiskomitee koosolekutel osalemisega seotud personali-, reisi- ja ülalpidamiskulud, samuti posti- ja telekommunikatsioonikulud. Koosolekute suulise tõlke, dokumentide tõlkimise ja paljundamise kulud kannab Euroopa Liit, välja arvatud Montenegro ametlikku keelde või Montenegro ametlikust keelest toimuva suulise või kirjaliku tõlkimisega seotud kulud, mis jäävad Montenegro kanda. Muud koosolekutega seotud kulud kannab koosolekut võõrustav pool.

Artikkel 10

Allkomiteed ja töörühmad

Stabiliseerimis- ja assotsieerimiskomitee võib moodustada enda alluvuses töötavaid allkomiteesid või töörühmi, kes annavad iga oma koosoleku järel aru stabiliseerimis- ja assotsieerimiskomiteele. Stabiliseerimis- ja assotsieerimiskomitee võib oma otsusega mis tahes olemasolevaid allkomiteesid või töörühmi laiali saata, kindlaks määrata nende töökorra või seda muuta või moodustada uusi allkomiteesid või töörühmi, kes teda ta kohustuste täitmisel abistaksid. Nimetatud allkomiteedel ja töörühmadel puudub otsustusõigus.